Христо Смирненски
Писмо
Злободневка

chitanka.info

Писмо[0]

Но вий, госпожице, простете

за малко грубия ми тон

и в погледа ви да не свети

гневът на приставски пагон.

Уви, приятелко честита,

оранжевите са на власт

и етикеция с копита

разхожда се сега по нас.

А бих желал да съм любезен

като евреин в битпазар

и малко нещичко нетрезвен

да ви се обясня със жар.

Защото електрики бледи

разливат странни светлини

и вред празнувайки победи,

ухаят празнични жени.

Но странна болка ме задавя,

от черна горест съм убит;

уви, над мен не засиява

пейсетмильонният кредит.

И моля се от небесата

да бликне малко чист коняк,

та свойта болка непозната

да угася в среднощний мрак.

[0] Публикация: Кво да е. Седмичен хумористичен вестник. София, г. IX, бр. 445 от 12 декември 1920 г., с подпис: Джемс Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.